"Теге дөнья" дан кунак (БУЛГАН ХӘЛ)

	Безнең авылда Сабантуйлар бик күңелле уза. Үткәрелү урыны да мин белгәннән бирле берничә тапкыр үзгәртелде инде. Без әле укырга кергәнче үк, Сабантуй зират янындагы чирәмлектә үткәрелеп килде. Урыны начар түгел алай, үзе иркен, авылга якын гына урнашкан, җәяү генә бара торган. 	 Әгәр дә яңгыр-мазар ява калса, өеңә кайтып, шунда яңгыр туктаганын көтеп торып, яңадан кире килергә дә була. Безнең авыл кешеләренең дә, бәйрәмчә киенеп, матур итеп фотога төшүләре дә шул зират коймасы кырыенда була иде һәм шул чактагы бик күп фотолар сакланып та калган. Ул вакытта ир-атларның күбесе фронтовиклар, аракысыз бер генә бәйрәм дә үтми, бөтен күңеллелек шуңа корылган. Сабантуйларда да чамасыннан артык исереп, зират эченә кешеләрдән качып тагын бераз өстәп чыгар өчен, яисә берәр туганының каберен карарга кереп китеп, “адашып” йөрүчеләр дә булгалый иде. Дөрес булса, кайберәүләрнең шунда исереп егылып, кабер ташын кочаклап, төне буе йоклап чыкканнары да бар дип сөйлиләр. Бу бик матур күренеш булмаса да, авыл кешеләре арасында, телдәнтелгә күчеп, мәзәк буларак сөйләнә иде. 
	---	
Татарстан яшьләре

	№ --- | 04.06.2018	


